次韻劉養源見寄二十韻
作者：高斯得
朝代：宋

paragraphs: 山寺傳好語，盈耳歡聲騰。
側聞新天子，有意綏黎烝。
金雞肆大眚，民散蒙哀矜。
詔書日夜下，合沓來凌兢。
訪落首鮐背，導諫延龜朋。
講習召遺席，軺車聘才能。
官簿還故邸，孝思齊定陵。
宛如春氣至，頓釋朝霜凝。
神龍妙噓雲，妖狐疑聽冰。
維今萬粃政，欲言何可勝。
安得批肝血，排雲叫觚稜。
崇蘭變成艾，春鳩化爲鷹。
貪夫野外贙，善類風中燈。
百壬各自媚，兩如偏見憎。
盈庭蒼玉佩，絕響朱絃繩。
願我聖明后，金臺擇先登。
昭蘇聵聵聽，凌厲高高層。
陰霾半夜駮，日月高衢升。
吾儕老𤱶畝，鼓腹歌中興。
齒髮已自料，息翅甘冥鵬。